ТАНИЛЦУУЛГА

“Эрүүгийн Хэрэг Хянан Шийдвэрлэх тухай хуульд өөрчлөлт оруулах тухай” хуулийн

төслийн талаар

Нэгдсэн Үндэстний Байгууллага (НҮБ)-ын Дур зоргоор саатуулах асуудал хариуцсан Ажлын хэсгийн урьдчилсан дүгнэлтэд манай улсад 2020-2021 онд хийгдсэн баривчлах ажиллагааны 98-99 хувь нь шүүхийн зөвшөөрөлгүй хийгдсэнийг онцолсон. Энэ байдал үнэн болохыг монгол улсын хүний эрхийн комиссын Монгол Улс дахь хүний эрх, эрх чөлөөний төлөв байдлын 22 дахь илтгэлээр баталгаажуулсан. Тухайлбал, тус илтгэлд “Сүүлийн 3 жилийн байдлаар сэжигтнийг шүүхийн зөвшөөрөлтэй болон зөвшөөрөлгүй баривчилсан судалгааг харвал 2020 онд 793 буюу 99.3 хувь, 2021 онд 809 буюу 98.5 хувь, 2022 онд 1075 буюу 99.7 хувь нь шүүхийн зөвшөөрөлгүй баривчлах ажиллагаа байсан[[1]](#footnote-1), хамгийн ноцтой нь 2020 онд шүүхийн зөвшөөрөлгүй баривчлагдсаны сэжигтэний 331 буюу 41% , 2021 оны 296 буюу 36%, 2022 онд 452 буюу 42%-ийг үндэслэлгүй баривчилагдсан гэж үзэж шүүх, прокурорын шийдвэрээр буцаан суллажээ. Бидний авсан судалгаа буюу прокурорын байгууллагаас ирүүлсэн тоо баримтаас үзвэл 2020 онд нийт шүүхийн зөвшөөрөлгүй баривчлах ажиллагааны 42.15%, 2021 онд 42.3%, 2022 онд 48.4% нь хүчингүй болж шүүх, прокурорын шийдвэрээр баривчилсан сэжигтэнийг сулласан байна.

Эдгээрээс үзвэл шүүхийн зөвшөөрөлгүй баривчлах ажиллагааг мөрдөгч дур зоргоороо буюу хуульд заасан үндэслэл муутай явуулж хүний үндсэн эрхийн нэг болох халдашгүй чөлөөтэй байх эрхэд халджээ. Улмаар ХЭҮК Сэжигтнийг шүүхийн зөвшөөрөлгүй баривчлах ажиллагаатай холбоотой эрх зүйн зохицуулалтыг Монгол Улсын нэгдэн орсон олон улсын гэрээ, конвенцод нийцүүлэн боловсронгуй болгох шийдвэр гаргуулах санал гаргажээ[[2]](#footnote-2).

Хүний эрхийн комиссын илтгэлд энэхүү шүүхийн зөвшөөрөлгүй баривчлах ажиллагааны 60-аас дээшгүй хувийг **“хойшлуулшгүй тохиолдолд”** гэсэн үндэслэлээр баривчилсан болохыг онцолсон байна[[3]](#footnote-3). Эрүүгийн хэрэг хянан шийдвэрлэх тухай хуулийн 31 дүгээр бүлгийн 31.4 дүгээр зүйлд сэжигтнийг шүүхийн зөвшөөрөлтэйгээр баривчлах үндэслэл, журам, 31.5 дугаар зүйлд шүүхийн зөвшөөрөлгүй баривчлах үндэслэл, журмыг хуульчилсан байдаг. Хуулийн эдгээр зүйлийг харьцуулан үзвэл ЭХХШТХ-ийн 31.4-д

1.1.энэ хуулийн 31.2 дугаар зүйлд заасны дагуу сэжигтнийг дуудахад хүндэтгэн үзэх шалтгаангүйгээр ирээгүй, эсхүл мэдэгдэх хуудсыг хүлээн авахаас татгалзсан бол;

1.2.оргон зайлсан, эсхүл мэдэгдэх хуудсаар дуудахад оргон зайлах үндэслэл байгаа бол;

1.3.мөрдөгч, прокурор, шүүгч, хохирогч, гэрч, хамтран гэмт хэрэг үйлдсэн хүнийг дарамтлах, сүрдүүлэх, амь нас, эрүүл мэндэд нь халдах үндэслэл байгаа бол;

1.4.гэмт хэрэг үйлдсэн гэх хангалттай үндэслэл байгаа, түүнчлэн дахин гэмт хэрэг үйлдэх, гэмт хэргээ төгсгөх үндэслэл байгаа бол;

1.5.нотлох баримтаа устгах, өөрчлөх, хуурамчаар үйлдэх, эсхүл гэрч, хохирогч, хамтран гэмт хэрэг үйлдсэн хүнд хууль бусаар нөлөөлөх үндэслэл илэрсэн бол прокурор сэжигтнийг баривчлах тухай мөрдөгчийн саналыг хүлээн авснаас хойш уг саналыг шүүхэд даруй хүргүүлж шүүх 24 цагийн дотор сэжигтнийг баривчлах эсэхийг шийдвэрлэхээр зохицуулсан.

Харин тус хуулийн 31.5-д

1.1.гэмт хэрэг үйлдэж байх үед, эсхүл үйлдсэн дор нь барьсан;

1.2.энэ хуульд заасан хойшлуулшгүй тохиолдолд;

1.3.гэмт хэрэг үйлдсэн гэж гэрч, хохирогч шууд заасан;

1.4.тухайн хүний хувцас, бие, орон байр, эд зүйл, тээврийн хэрэгсэлд гэмт хэргийн ул мөр илэрсэн бол мөрдөгч сэжигтэнийг шүүхийн зөвшөөрөлгүй баривчилж болно гэж заасан.

Сэжигтэнийг шүүхийн зөвшөөрөлгүй баривчлахад хамгийн түгээмэл хэрэглэж буй хойшлуулшгүй тохиолдолд гэх үндэслэлийг нарийвчлан авч үзвэл ЭХХШТХ-ийн 1 дүгээр бүлгийн 1.4 дүгээр зүйлийн 1.26 дахь хэсэгт "хойшлуулшгүй тохиолдол" гэж хүний амь нас, эрүүл мэнд, эд хөрөнгөд ноцтой хохирол учрах, сэжигтэн, яллагдагч оргон зайлах, хэргийн ул мөр, эд мөрийн баримт устах, зөөвөрлөх, нуун далдлах, үрэгдэх бодит аюул байгааг ойлгоно гэж заасан. Үүний улмаас ЭХХШТХ-ийн 31.5.1.2-д заасан хойшлуулшгүй тохиолдолд баривчлах үндэслэл нь “хүний амь нас, эрүүл мэнд, эд хөрөнгөд ноцтой хохирол учрах, сэжигтэн, яллагдагч оргон зайлах, хэргийн ул мөр, эд мөрийн баримт устах, зөөвөрлөх, нуун далдлах, үрэгдэх бодит аюул байх” явдал болж байна. Гэтэл ЭХХШТХ-ийн 31.4-д заасны дагуу 34.1.1.2 “сэжигтэн оргон зайлсан, эсхүл оргон зайлах үндэслэл байгаа бол, 34.1.1.3 мөрдөгч, прокурор, шүүгч, хохирогч, гэрч, хамтран гэмт хэрэг үйлдсэн хүнийг дарамтлах, сүрдүүлэх, амь нас, эрүүл мэндэд нь халдах үндэслэл байгаа, 34.1.1.5.нотлох баримтаа устгах, өөрчлөх, хуурамчаар үйлдэх, эсхүл гэрч, хохирогч, хамтран гэмт хэрэг үйлдсэн хүнд хууль бусаар нөлөөлөх үндэслэл илэрсэн бол энэ талаар мөрдөгч, прокурор үндэслэлээ шүүхэд танилцуулж шүүх ингэж үзэх бодит үндэслэл байвал сэжигтэнийг баривчлах шийдвэр гаргахаар хуульчилсан.

Үүнээс үзэхэд ЭХХШТХ-ийн 31.5.1.2-д заасан “хойшлуулшгүй тохиолдолд” гэх зохицуулалт хэвээр үйлчлэх тохиолдолд ЭХХШТХ-ийн 31.4-д заасан аль нэг үндэслэлээр шүүхээс зөвшөөрөл хүсэх шаардлагагүй, мөрдөгч ЭХХШТХ-ийн 31.5.1.2, 1.4.1.26-г ашиглан сэжигтэнийг баривчлах эрх зүйн боломжтой хэвээр үлдэхээр байна.

Хүний үндсэн эрхийн нэг болох халдашгүй чөлөөтэй байх эрхийг шүүхээр хэлэлцэж бодитой, баримттай, нээлттэйгээр шийдвэрлэхийн тулд зөвхөн мөрдөгч “хойшлуулшгүй” гэсэн хуулийн боломжийг ашиглан сэжигтэнийг баривчилдаг эрх зүйн зохицуулалтыг боловсронгуй болгох шаардлагатай байна.

Монгол Улсын Эрүүгийн Хэрэг Хянан Шийдвэрлэх тухай хуулийн 31 дүгээр бүлгийн 31.5 дугаар зүйлийн 1.2 дахь хэсэг “1.2.энэ хуульд заасан хойшлуулшгүй тохиолдолд;” гэснийг хасаж Эрүүгийн Хэрэг Хянан Шийдвэрлэх тухай хуульд өөрчлөлт оруулах хуулийн төсөл боловсрууллаа.

ХУУЛЬ САНААЧЛАГЧ

1. Хүний эрх, эрх чөлөөний төлөв байдлын 22 дахь илтгэл. 8 дахь тал [↑](#footnote-ref-1)
2. Мөн тэнд 396 дахь тал [↑](#footnote-ref-2)
3. Мөн тэнд 9 дэх тал [↑](#footnote-ref-3)